Wara l-pubblikazzjoni ta' sejħa ta' €10 miljun f'Jannar, il-Kummissjoni kisbet ammont addizzjonali ta' €37.5 miljun għar-riċerka meħtieġa b'mod urġenti għall-iżvilupp ta' tilqima kontra l-COVID-19, u dwar it-trattament u d-dijanjostika tagħha. Din l-azzjoni hija parti mir-rispons ikkoordinat tal-UE għat-theddida għas-saħħa pubblika tal-COVID-19. Bl-ammont addizzjonali mill-programm Orizzont 2020, il-Kummissjoni qiegħda żżid is-sejħa ta' emerġenza mnedija f'Jannar biex tiġġieled kontra t-tifqigħa tal-COVID-19, għal €47.5 miljun. Dan ippermetta li jintgħażlu 17-il proġett li jinvolvu 136 tim ta' riċerka minn madwar l-UE u lil hinn, li se jibdew jaħdmu fuq l-iżvilupp ta' tilqim, fuq trattamenti ġodda, fuq testijiet ta' dijanjosi u fuq sistemi mediċi bil-għan li jiġi evitat it-tixrid tal-Coronavirus. Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “Il-finanzjament ta' emerġenza mill-Orizzont 2020 jippermetti lir-riċerkaturi biex jaħdmu minnufih biex jindirizzaw it-tifqigħa tal-Coronavirus minn diversi lati. Il-fatt li l-komunità tar-riċerka qed tieħu azzjoni tant mgħaġġla timlina b'tama ġdida li dalwaqt noqorbu biex nilħqu l-għan tagħna biex inwaqqfu t-tixrid tal-virus.” Il-Kummissjoni bħalissa qiegħda tinnegozja ftehimiet ta' għotja mal-benefiċjarji magħżula. Is-17-il proġett se jaħdmu fuq: Fit-30 ta' Jannar 2020, il-Kummissjoni nediet sejħa għall-espressjonijiet ta' interess speċjali biex tappoġġa r-riċerka dwar il-COVID-19 b'baġit inizjali ta' €10 miljun immobilizzat mill-fond speċjali għar-riċerka ta' emerġenza, tal-programm Orizzont 2020 għar-riċerka u l-innovazzjoni. Il-Kummissjoni rċeviet 91 proposta fi żmien l-iskadenza qasira ħafna ta' ġimagħtejn. Esperti indipendenti mlew l-evalwazzjoni tal-proposti f'ħakka t'għajn. Fl-istess waqt, bis-saħħa tal-kwalità eċċellenti tal-proposti li waslu, il-Kummissjoni mmobilizzat fondi addizzjonali sabiex tappoġġa għadd akbar ta' proġetti. L-applikanti ġew innotifikati fl-4 ta' Marzu. Barra minn hekk, sa €45 miljun f'finanzjament tal-Orizzont 2020 se jappoġġaw riċerka addizzjonali permezz tal-Inizjattiva dwar Mediċini Innovattivi (IMI), sħubija pubblika-privata bejn il-Kummissjoni u l-industrija farmaċewtika. Impenn ta' skala simili huwa mistenni mill-industrija farmaċewtika, li jkun ifisser li l-investiment totali, fis-sejħa rapida li tnediet fit-3 ta' Marzu, jista' jilħaq id-€90 miljun. Dan ifisser li l-ammont totali tal-finanzjament tar-riċerka dwar il-coronavirus, immobilizzat mill-Orizzont 2020 u mill-industrija permezz tal-IMI, jista' jilħaq kważi €140 miljun. Diversi proġetti ffinanzjati mill-UE diġà qed jikkontribwixxu għat-tħejjija u r-rispons għat-tifqigħa tal-COVID-19, bħalma huma l-Arkivju tal-Virus Ewropew — GLOBAL (EVAg), il-proġett PREPARE u l-involviment tal-Kummissjoni fil-Kooperazzjoni fir-riċerka globali għal netwerk ta' tħejjija għall-mard infettiv (GloPID-R). Ir-rispons tal-Kummissjoni għas-CO19 Sit web fuq ir-riċerka u l-innovazzjoni tal-UE dwar il-coronavirus